Veebruar 2006

**Veebruar 2006**, kroonika

## [[1. veebruar]]

*Iisraeli valitsus teatas, et on peatanud 55 miljoni dollari ulatuses maksu- ja tolliraha väljamaksed Palestiina omavalitsusele, mis on pärast 25. jaanuari valimisi äärmusliku islamiliikumise Ḩamās kontrolli all.
*Taani toetuseks konfliktis islamimaadega avaldasid Saksa ajaleht Die Welt ja Prantsuse ajaleht France Soir sarja prohvet Muhammadi kujutavaid karikatuure, mis ilmusid sügisel 2005 Taani ajalehes Jyllands-Posten.
*Saksamaa tööminister Franz Müntefering avalikustas valitsuse kava tõsta aastaks 2029 pensioniiga 67. eluaastale. Varasema kava kohaselt pidi see toimuma alles 2035. aastal.
*Ameerika Ühendriikides nimetati Föderaalreservi uueks esimeheks majandusteadlane Ben Bernanke, kes vahetas välja sellel ametikohal 19 aastat töötanud Alan Greenspani.
*Venemaal Moskvas tähistati suurejooneliselt riigi esimese presidendi Boriss Jeltsini 75. sünnipäeva. Üritusel osalesid mitmed endised ja praegused riigijuhid, sealhulgas Bill Clinton, Helmut Kohl ja Alaksandr Łukašenka.
*Slovakkia uueks kaitseministriks nimetati Martin Fedor. Tema eelkäija Juraj Liska astus jaanuaris tagasi sõjaväelennukiga toimunud õnnetuse tõttu.
*Jaapani pealinna Tōkyōd tabas 5,1-magnituudine maavärin; inimohvritest ja kahjustustest teateid ei ole.
*Bahama kindralkuberneri ametisse astus Arthur Dion Hanna.

## [[2. veebruar]]

*Taanist alguse saanud konflikt islamiriikide ja -kogukondadega laienes veelgi kui prohvet Muhammadi kujutavad karikatuurid avaldati ka Genfi ja Budapesti ajalehtedes. Palestiinas ähvardasid relvastatud isikud hävitada kättemaksuks Euroopa Liidu esinduse Gazas.
*Venemaal, Põhja-Osseetia pealinna Vladikavkazi kasiinodes toimus kolm plahvatust; vigastada sai vähemalt 5 inimest.
*Venemaa gaasikompanii Gazprom teatas, et võib teha pakkumise enamusosaluse omandamiseks Briti gaasiettevõtte British Gas emaettevõttes Centrica.
*Alaska rannikul Nikisi sadama lähistel sõitis madalikule naftatanker Seabulk Pride; kardetud kütuseleket siiski ei toimunud.
*Eesti valitsus kinnitas Harju maavanemaks keskerakondlase Värner Lootsmanni (astus ametisse 8. veebruaril) ja Tartu maavanemaks rahvaliitlase Esta Tamme (astus ametisse 15. veebruaril).

## [[3. veebruar]]

*Punasel merel uppus Saudi Araabiast Egiptusesse teel olnud parvlaev Al Salam Boccaccio 98. Tõenäoliselt hukkus enam kui 900 pardal olnud 1414 reisijast; viimaste andmete kohaselt on päästetud 460 inimest.
*Afganistani Helmandi provintsis leidis aset lahing Talibani võitlejate ja Afganistani julgeolekuüksuste vahel. Kokkupõrkes osalenud umbes 200 Talibani liikmest hukkus 20 ja haavata sai samuti 20; politseinikke sai surma 5 ja haavata 16. Lahingud jätkusid ka järgmistel päevadel, ulatudes kohati ka Pakistani territooriumile.
*Indoneesias ründasid meeleavaldajad hoonet, kus asub Taani suursaatkond; põhjuseks septembris 2005 Taani ajalehes avaldatud karikatuurid prohvet Muhammadist.
*Moskvas andis Eesti uus suursaadik Venemaal Marina Kaljurand president Vladimir Putinile üle oma volikirjad ja edastas kutse külastada Eestit.

## [[4. veebruar]]

*Filipiinide pealinna Manila äärelinna staadionil piletijärjekorras toimunud rüseluses hukkus 73 ja sai vigastada 280 inimest.
*Süüria pealinnas Damaskuses süütasid prohvet Muhammadit kujutavate karikatuuride avaldamise vastu protesteerivad meeleavaldajad Taani, Rootsi ja Tšiili saatkonnad, hiljem ka läheduses paikneva Norra saatkonna. 
*Rahvusvaheline Aatomienergia Agentuur (IAEA) otsustas anda Iraani tuumaenergia programmi küsimuse arutamiseks ÜRO Julgeolekunõukogule. 35 organisatsiooni liikmest hääletasid resolutsiooni poolt 27; vastu olid Kuuba, Süüria ja Venezuela esindajad. Alžeeria, Indoneesia, Liibüa, Lõuna-Aafrika Vabariik ja Valgevene hääletamisel ei osalenud. Iraan ähvardas vastusena resolutsioonile jätkata uraani rikastamist ja loobuda koostööst IAEA inspektoritega.
*Ameerika Ühendriikide California osariigis toimunud vanglarahutustes sai surma 1 ja vigastada 100 kinnipeetavat. Los Angelese lähedal asuvas North County vanglas tekkis tüli eri rassidest jõukude vahel, milles osales umbes 2000 vangi.
*Eesti eurolaulu konkursi võitis Pearu Pauluse, Alar Kotkase, Ilmar Laisaare ja Jana Hallase lugu "Through My Window", mille esitas Rootsi laulja Sandra Oxenryd. Võidulaul esindab Eestit mais 2006 toimuval rahvusvahelisel Eurovisiooni lauluvõistlusel.

## [[5. veebruar]]

*Taanist alguse saanud konflikti islamimaadega tõmmati ka Uus-Meremaa kui sealsed kaks ajalehte avaldasid prohvet Muhammadit kujutava karikatuurisarja. Uus-Meremaa linnas Aucklandis toimusid ulatuslikud muslimite meeleavaldused. Liibanoni pealinnas Beirutis süütasid meeleavaldajad aga Taani konsulaadihoone.
*Jeemeni pealinna Şan‘ā’ vanglast põgenes 23 kinnipeetavat, nende seas ka aastal 2000 Ameerika Ühendriikide laeva USS Cole ründamise eest surma mõistetud Jamal al-Bedawi, terroriorganisatsiooni al-Qā‘idah liige.
*Costa Ricas toimusid presidendivalimised. Esialgsetel andmetel võitis valimised 40,5% häältest (vahe vastaskandidaadiga 0,3% ehk umbes 5000 häält) tsentrist Óscar Arias Sánchez, kes juhtis riiki ka aastatel 1986–1990.

## [[6. veebruar]]

*Kanadas vannutati ametisse uus valitsus eesotsas peaminister Stephen Harperiga.
*Ameerika Ühendriikide president George W. Bush edastas Kongressile 2007. aasta eelarvekava mahus 2,77 triljonit USA dollarit. Eelarvekava näeb ette sotsiaalkulutuste jätkuva kärpimise ning riigikaitsele ja sisejulgeolekule tehtavate kulutuste kasvu.
*Seoses eelmisel päeval aset leidnud Taani konsulaadi süütamisega Beirutis astus tagasi Liibanoni siseminister Hassan al-Sabaa.
*Prohvet Muhammadit kujutavate karikatuuride vastaste meeleavalduste käigus sai Afganistanis surma viis inimest ja Somaalias üks 14-aastane poiss. Süvenes samadel põhjustel alguse saanud Taani ja Iraani diplomaatiline tüli kui Iraan teatas kaubandussuhete katkestamisest Taaniga ja vihased meeleavaldajad ründasid teist korda Taani saatkonda Teheranis.
*Jaapani suurettevõte Toshiba Corporation teatas, et sõlmis lepingu USA tuumareaktorite tootja Westinghouse Electric Company enamusaktsiate ostuks. Tehingu hinnaks on 5,4 miljardit USA dollarit.

## [[7. veebruar]]

*Itaalia pealinnas Roomas toimunud bussiõnnetuses hukkus 12 Türgi turisti.
*Slovakkias astusid aborditüli tulemusel ametist tagasi kristlikest demokraatidest ministrid eesotsas siseminister Vladimír Palkoga. Koalitsioon lõhenes kui Euroopa Liidu ametnikud avaldasid Slovakkia valitsusele survet, et viimane ei sõlmiks lepingut Vatikaniga, mille kohaselt katoliiklastest arstid võiksid keelduda läbi viimast aborte.
*Suurbritannias mõisteti seitsmeks aastaks vangi äärmuslik imaam Abu Hamza al Masri, keda süüdistati vihkamise õhutamises ja terroriaktide ettevalmistamises. Pärast karistuse kandmist Suurbritannias ootab teda väljaandmine Ameerika Ühendriikidele.
*Afganistani lõunaosas paiknevas Kandahāri linnas sai enesetaputerroristi rünnakus politseijaoskonnale surma 12 inimest. Vastutuse terroriakti eest võttis endale Taliban.
*Haitil toimusid presidendi- ja parlamendivalimised. Tegu oli esimeste demokraatlike valimistega pärast president Jean-Bertrand Aristide'i tagasiastumist 2004. aastal. 16. veebruaril kuulutati valimiste võitjaks ka aastatel 1996–2001 riiki juhtinud René Préval.
*Kuveidi emiir Şabāḩ al-Aḩmad al-Jābir aş-Şabāḩ nimetas uueks troonipärijaks oma 68-aastase venna, šeik Nawaf al-Aḩmad al-Jābir aş-Şabāḩi ja uueks peaministriks oma 64-aastase onupoja, šeik Nāşir Muḩammad al-Aḩmad aş-Şabāḩi.

## [[8. veebruar]]

*Ameerika Ühendriikide pealinnas Washingtonis evakueeriti üks Senatile kuuluvatest ametihoonetest, kuna kahtlustati, et hoones levib närvigaas. Kahtlused osutusid alusetuteks.
*Nepalis toimusid kohalikud valimised. Opositsiooniparteid ja maoistlikud mässajad boikoteerisid valimisi; kokkupõrgetes valitsusvägede ja maoistide vahel hukkus 9 inimest.
*Nigeerias Kaduna osariigis spordiminister Saidu Balarabe Sambawale kuuluvas farmis leidis kinnitust 45 000 kana hukkumine linnugripi läbi. Tegu on esimese linnugripi puhanguga Aafrikas. 
*USA arheoloogid eesotsas Memphise ülikooli teadlase Otto Schadeniga teatasid, et avastasid eelmisel nädalal Egiptuses Kuningate orus puutumata haua, mida arvatakse kuuluvat mõnele 18. dünastia aegsele kuninglikule isikule. Tegu on esimese hauakambriga, mis on leitud pärast Tutanhamoni haua välja kaevamist Howard Carteri poolt aastal 1922.

## [[9. veebruar]]

*Saksamaal Coppenbrügge linnas (Alam-Saksi liidumaal) hukkus veoauto ja koolibussi kokkupõrkes 3 inimest ja 13 said raskeid vigastusi.
*Slovakkia parlament otsustas valitsuskoalitsiooni lagunemise tõttu korraldada 17. juunil ennetähtaegsed parlamendivalimised. 
*Pakistani loodeosas paiknevas Hangu linnas tappis enesetaputerrorist šiiitide protsessiooni ajal 31 inimest. Kokkupõrked šiiitide ja sunniitide vahel leidsid aset ka Herāti ja Ashoura linnades Afganistanis.
*Palestiinas Gaza linnas röövisid relvastatud isikud Egiptuse sõjaväeatašee Palestiina Omavalitsuse juures.
*Türgis İstanbuli linnas toimunud pommiplahvatuses sai vigastada 14 internetikohviku külastajat. Vastutuse rünnaku eest võttis kurdide relvarühmitus Kurdistani Vabaduskotkad (TAK).
*Malawi president Bingu wa Mutharika käskis asepresident Cassim Chilumphal allumatuse tõttu ametist lahkuda. Chilumpha keeldus tagasi astumast ja saavutas 10. veebruaril ka ülemkohtu toetuse.

## [[10. veebruar]]

*Itaalias Torinos avati 20. taliolümpiamängud.
*Serbias ja Montenegros valiti jaanuaris surnud Ibrahim Rugova asemel Kosovo uueks presidendiks Fatmir Sejdiu.
*Saksa autotootja Volkswagen AG kuulutas välja uue programmi firma restruktureerimiseks, mille käigus kaotab aastaks 2009 töö 20 000 töölist. Jaanuaris teatasid ulatuslikest koondamistest ka autotootjad Ford Motor Company ja Daimler-Chrysler.
*Venemaal Stavropoli krais Tukui-Mektebi külas sai tšetšeeni võitlejate ja Vene miilitsaüksuste kokkupõrkes surma 12 võitlejat ning 7 militsionääri.
*Pakistani loodeosas Hangu linnas jätkusid kokkupõrked šiiitide ja sunniitide vahel; tulevahetuses hukkus neli inimest.

## [[11. veebruar]]

*Saksamaal Kölni lähistel toimus raske liiklusõnnetus. Suusareisile tulnud inglise õpilasi vedanud kahe bussi ja veoauto kokkupõrkes hukkus 2 inimest ning üle 20 said vigastada.
*61-aastane seikleja Steve Fossett püstitas lennundusajaloo uue rekordi, sooritades lennukil GlobalFlyer pikima vahemaandumisteta õhulennu. Fossett tõusis 8. veebruaril õhku Floridas ja maandus 11. veebruaril Bournemouthis Suurbritannias. Tema lend kestis 76 tundi ja 45 minutit ning selle ajaga läbis ta 26389,3 miili (~424694,62 km).
*Taani välisministeerium teatas, et kutsub tagasi oma diplomaadid Süürias, Iraanis ja Indoneesias, sest need riigid ei suuda tagada diplomaatide turvalisust prohvet Muhammadit kujutavate karikatuuride pärast puhkenud rahutuste ajal.
*Itaalia, Kreeka ja Bulgaaria tervishoiuametnikud kinnitasid, et kõigis nendes riikides on leitud linnugripi surmava vormi H5N1 juhtumeid.
*Ameerika Ühendriikide asepresident Dick Cheney tulistas ja haavas Texase osariigis jahti pidades kogemata 78-aastast jahikaaslast.
*Tongal astus tagasi peaminister 'Ulukalala Lavaka Ata. Peaministri ajutiseks kohusetäitjaks nimetati Feleti Sevele.
*Vaikse ookeani lõunaosas paiknevatel Tokelau saartel toimus referendum omavalitsuse küsimuses. Uus-Meremaa hallatava territooriumi iseseisvumist toetas 60% elanikest, kuid see jäi alla nõutavat kahe kolmandiku piiri.
*Eestis pidas oma kongressi peamiselt venekeelse valijaskonna huve esindav Eestimaa Ühendatud Rahvapartei, kus otsustati võtta partei uueks nimeks Konstitutsioonierakond ja valiti Jevgeni Tombergi asemel erakonna uueks esimeheks Andrei Zarenkov.

## [[12. veebruar]]

*Suurbritannia ajaleht News of the World avaldas pildid iraagi noorukite väärkohtlemisest Briti sõdurite poolt Lõuna-Iraagis 2004. aastal. Suurbritannia valitsus lubas algatada vahejuhtumi suhtes uurimise.
*Sloveenias avastati luigel linnugripi surmav vorm H5N1.
*Ameerika Ühendriikide idarannikut tabasid võimsad lumetormid. New Yorgis sadas maha 6,83 meetrit lund; Fairfieldi linnas Connecticuti osariigis ulatus lume paksus 7,67 meetrini. 
*Iraagi valimised võitnud šiiitide Ühendatud Iraagi Allianss, millele kuulub 275-kohalises parlamendis 128 kohta, nimetas peaministri kandidaadiks senise asepresidendi Ibrahim al-Jaafari.
*Cabo Verdes toimusid presidendivalimised. 51,2% häältega võitis valimised senine president Pedro Pires, valimas käis 53,1% hääleõiguslikest elanikest.
*Eesti suusataja Kristina Šmigun võitis Torino taliolümpiamängudel kuldmedali 2×7,5 km suusavahetusega sõidus.

## [[13. veebruar]]

*Saksamaal toimus viimase 14 aasta suurim avaliku sektori töötajate streik, kus osales 20 000 inimest. Avaldati meelt töönädala pikendamise vastu 38,5 tunnilt 40 tunnile.
*Türgis İstanbuli linnas toimunud pommiplahvatuses sai vigastada 11 supermarketi klienti. Vastutuse rünnaku eest võttis kurdide relvarühmitus Kurdistani Vabaduskotkad (TAK).
*Haitil leidsid aset presidendikandidaat René Prévali poolehoidjate organiseeritud meeleavaldused. Prévali toetus langes häälte lugemisel alla 50% ja tema poolehoidjad pidasid seda valimispettuseks.
*Eestis valiti Tallinna Ülikooli uueks rektoriks professor Rein Raud.

## [[14. veebruar]]

*Suurbritannia parlamendi alamkoda võttis vastu seaduse, mille kohaselt on suitsetamine alates suvest 2007 kõigis avalikes asutustes keelatud.
*Pakistani linnades Islamabadis ja Lahore'is toimusid raevukad protestid prohvet Muhammadit kujutavate karikatuuride vastu. Meeleavalduste käigus hukkus 2 ja järgmisel päeval veel 3 inimest. Rünnati peamiselt lääneriikide firmasid ja diplomaatilisi esindusi.
*Iraani tervishoiuametnikud kinnitasid, et riigis on avastatud linnugripi surmava vormi H5N1 esimene juhtum.
*India idaosa tabas 5,7-magnituudine maavärin.
*Internetifirma Google ja mobiilsidefirma Vodafone sõlmisid lepingu, mille kohaselt saavad edaspidi Vodafone'i 3G teenuste kasutajad sooritada oma telefoni vahendusel Google'i otsinguid.

## [[15. veebruar]]

*ÜRO inimõiguste eksperdid esitasid aruande, milles soovitavad sulgeda viivitamatult Guantánamo lahe vangilaagri, kus Ameerika Ühendriigid hoiavad kinni terrorismis süüdistatavaid, peamiselt Afganistanist ja Iraagist pärit isikuid. 
*Saksamaa tervishoiuametnikud kinnitasid, et Rügeni saarelt leitud kaks surnud luike põdesid linnugripi surmavat vormi H5N1.
*Šveitsis mõistis Luzerni Ülemkohus eluks ajaks vangi 37-aastase endise põetaja, kes mõrvas aastatel 1999–2001 vanadekodudes 22 oma hoolealust.
*Ameerika Ühendriikide valitsus esitas Kongressile taotluse eraldada täiendavalt 75 miljonit USA dollarit Iraani valitsuse vastu suunatud propagandakampaania korraldamiseks ja Iraani dissidentide toetamiseks.
*Austraalias avaldati uued fotod Iraagi vangide piinamisest ja alandamisest USA sõdurite poolt Abū Ghuraybi vanglas 2003. aastal.
*Iisraeli valitsus teatas, et katkestab kõik suhted Palestiina Omavalitsusega kui järgmiseks Palestiina peaministriks peaks saama Ḩamāsi esindaja.
*Jamaical astus ametisse uus kindralkuberner Kenneth Hall.
*Eestis kukkus läbi umbusaldushääletus keskkonnaminister Villu Reiljani vastu, keda opositsioon süüdistas ebapiisavas tegutsemises 28. jaanuaril avastatud õlireostuse likvideerimisel. Umbusaldust toetas vaid 39 Riigikogu liiget.

## [[16. veebruar]]

*Euroopa Parlament kiitis muudetud kujul heaks teenuste direktiivi, mille eesmärgiks on avada Euroopa ühine majandusruum lisaks kaupadele ja tööjõule ka teenuste vabale liikumisele. Direktiivi poolt hääletas 391 ja vastu oli 213 saadikut.
*Venemaa president Vladimir Putin allkirjastas määruse terrorismivastase võitluse meetmetest. Määruse alusel luuakse Rahvuslik Antiterrorismi Komitee, mida asub juhtima FSB peadirektor; regioonides moodustatakse antiterrorismi komisjonid.
*Venemaa koosseisu kuuluva Dagestani Vabariigi Riiginõukogu esimees Magomedali Magomedov astus tagasi. Ta oli ametis olnud aastast 1994.
*Londonis toimus iga-aastane Suurbritannia muusikaauhindade Brit Awards kätteandmine. Parimaks Briti meeslauljaks tunnistati James Blunt, parimaks Briti naislauljaks KT Tunstall. Parima Briti bändi auhinna võitis Kaiser Chiefs ja parima Briti albumi auhinna Coldplay oma plaadiga "X&Y".
*Haiti presidendivalimiste võitjaks kuulutati René Préval. Pärast tühjade valimissedelite eemaldamist lugemiselt tõusis Prévali toetus 51,15 protsendini.
*Avalikkuse ette jõudsid teated esimesest arvutiviirusest, mis ründab firma Apple Computer seni viirusevabaks peetud operatsioonisüsteemi Mac OS X. Viirus levib kiirsuhtlusprogrammi iChat vahendusel.
*Eesti suusataja Kristina Šmigun võitis Torino taliolümpiamängudel kuldmedali naiste 10 km klassikalises sõidus.

## [[17. veebruar]]

*Portugalis 15. veebruaril alanud narkooperatsiooni käigus tabas politsei rekordilise koguse kokaiini. Algarve piirkonnas leiti laohoonest ja veoautost kokku 8000 kilogrammi narkootilist ainet.
*Taani kutsus tagasi oma suursaadiku Pakistanis ja sulges ajutiselt saatkonna Pakistani pealinnas Islamabadis, kuna ulatuslike Taani vastu suunatud rahutuste käigus ei olnud võimalik tagada enam diplomaatide turvalisust.
*Filipiinidel jäi tugevate vihmasadude põhjustatud maalihke tagajärjel mudalaviini alla Guinsaugoni küla Leyte saare lõunaosas. Punase Risti hinnangul võib olla hukkunud kuni 1800 inimest.
*Egiptuse tervishoiuministeeriumi teadetel on Kairos, Gizas ja Al-Minyās leitud kanadel linnugripi surmavat vormi H5N1.
*Liibüa sadamalinnas Banghāzīs toimunud meeleavalduste käigus prohvet Muhammadit kujutavate karikatuuride vastu sai kokkupõrgetes politseiga surma 10 meeleavaldajat. Meeleavaldajate pahameele kutsus esile Itaalia reformiminister Roberto Calderoli, kes oli avalikult kandnud karikatuuridega T-särki.
*Djibouti ranniku lähedal põrkasid kokku kaks Ameerika Ühendriikide merejalaväelasi transportinud helikopterit. 12 sõjaväelasest 2 päästeti, ülejäänud 10 hukkusid.
*Tallinnas avati Eesti Kunstimuuseumi uus peahoone Kumu. Üritusel osalesid teiste seas ka Eesti president Arnold Rüütel ja Soome president Tarja Halonen.
*Eesti suusataja Andrus Veerpalu võitis Torino taliolümpiamängudel kuldmedali meeste 15 km klassikalises sõidus.

## [[18. veebruar]]

*Itaalias astus ametist tagasi reformiminister Roberto Calderoli. Ministri ilmumine avalikkuse ette prohvet Muhammadit kujutavate piltidega särgis põhjustas 17. veebruaril Liibüas inimohvritega lõppenud rahutused. Meeleavaldused viisid ka Liibüa julgeolekuministri Nasr Mabruki ajutise eemaldamiseni ametist.
*Prantsusmaa tervishoiuametnikud kinnitasid, et Lyoni lähedalt leitud surnud metspart põdes linnugripi surmavat vormi H5N1.
*Palestiina halduskeskuses Rām Allāhis kogunes esimesele istungile Palestiina parlamendi uus koosseis, milles absoluutne enamus kuulub äärmuslikule islamiliikumisele Ḩamās. Palestiina peaministri kandidaadiks nimetati Ḩamāsi üks liidreid Ismā‘īl Haniyyah.
*India tervishoiuametnikud teatasid, et Maharashtra osariigis on surnud kanadel leitud linnugripi surmavat vormi H5N1.
*Nigeerias Nigeri jõe deltas rööviti relvastatud isikute poolt 9 võõrtöölist, rünnati kahte naftajuhet ja kütusefirma Royal Dutch Shell naftaekspordi terminali. Rünnakute tulemusel lõpetas Shell piirkonnas nafta tootmise, mis siiani ulatus 115 000 barrelini päevas.
*Nigeeria põhjaosas hukkus prohvet Muhammadit kujutavate karikatuuride vastaste meeleavalduste käigus 19 inimest. Hukkunud olid usutunnistuselt kristlased ja enamus neist sai surma Borno osariigi pealinnas Maiduguris.
*Brasiilias Rio de Janeiro Copacabana rannas andis kontserdi legendaarne ansambel Rolling Stones. Kontsert oli erakordne kuulajate arvu poolest, keda oli kohale tulnud üle ühe miljoni.
*Saksamaal lõppes Kuldkaru auhindade jagamisega Berliini filmifestival. Parimaks filmiks tunnistati Bosnia ja Hertsegoviina režissööri Jasmila Žbanići teos "Grbavica". Parima režissööri auhinna said inglased Michael Winterbottom ja Mat Whitecross filmi "The Road to Guantanamo" eest. Moritz Bleibtreu ja Sandra Hüller valiti vastavalt parimaks mees- ja naisnäitlejaks.

## [[19. veebruar]]

*Ehud Olmerti juhitav Iisraeli valitsus otsustas kehtestada sanktsioonid Ḩamāsi kontrolli all oleva Palestiina omavalitsuse vastu. Igakuiselt kavatsetakse kinni pidada 50 miljoni USA dollari ulatuses maksurahasid ja kehtestada piirangud Ḩamāsi liikmete välisreisidele; Palestiinasse saadetavale humanitaarabile takistusi ei tehta.
*Prantsusmaa president Jacques Chirac alustas töövisiiti Indias, olles viibinud eelnevalt kahepäevasel visiidil Tais.
*Suurbritannia pealinnas Londonis jagati Briti Akadeemia auhindu. Film "Brokebacki mägi" kogus neli auhinda: parim film, parim lavastajatöö (Ang Lee), parim stsenaarium (Larry McMurtry ja Diana Ossana) ning parim meeskõrvalosatäitja (Jake Gyllenhaal). Parimaks meespeaosatäitjaks tunnistati Philip Seymour Hoffman nimirolli eest filmis "Capote"; parima naispeaosatäitja auhinna pälvis Reese Witherspoon June Carteri rolli eest filmis "Walk the Line".

## [[20. veebruar]]

*Iraani delegatsioon saabus Moskvasse, et jätkata Venemaaga läbirääkimisi uraani rikastamise üle.
*Iraagi pealinna Bagdadi põhjaosas tappis enesetaputerrorist reisijaid täis bussis 12 ja vigastas 8 inimest. Muudes terroriaktides Iraagi eri paikades hukkus veel 11 inimest, neist 5 Mosuli linnas restoranile sooritatud rünnakus.
*Saksamaal valiti Kristlik-Demokraatliku Liidu uueks peasekretäriks 46-aastane jurist Hans Pofalla.
*Austria pealinnas Viinis toimunud kohtuprotsessil mõisteti kolmeks aastaks vangi revisionistlik briti ajaloolane David Irving, keda süüdistati Auschwitzi koonduslaagri gaasikambrite olemasolu eitamises ja holokausti ulatuse väiksemana näitamises.
*Venemaa koosseisu kuuluva Dagestani Vabariigi presidendiks nimetati Muhhu Alijev.
*Venemaa pealinnas Moskvas kirjutasid 11 partei juhid alla antifašistlikule paktile. Pakti ideega tuli välja võimupartei Ühtne Venemaa; teiste seas andis sellele allkirja ka äärmusliku Liberaaldemokraatliku Partei esimees Vladimir Žirinovski.
*Ameerika Ühendriikide Mississippi osariik teavitas avalikkust kavatsusest paigaldada teede äärde seksuaalkurjategijate nimede ja nägudega plakatid vähendamaks seksuaalkuritegude arvukust osariigis.
*Eestis lahkus partei Res Publica parlamendifraktsioonist omal soovil Imre Sooäär, jätkates esialgu tegevust Riigikogu sõltumatu liikmena.

## [[21. veebruar]]

*Ungari ja Horvaatia tervishoiuametnikud kinnitasid, et nende poolt testitud surnud luiged põdesid linnugripi surmavat vormi H5N1.
*Ameerika Ühendriikide Senati enamuse liider, vabariiklane Bill Frist kutsus George W. Bushi valitsust üles katkestama tehingut, mis annaks kontrolli riigi 21 meresadama üle Araabia Ühendemiraatide firmale. Tehingu vastu on nii vabariiklased kui ka demokraadid.
*Ameerika Ühendriikide ühe prominentsema õppeasutuse Harvardi ülikooli president Lawrence Summers teatas, et astub 30. juunil konflikti tõttu õppejõududega ametist tagasi. 
*Moskvas Iraani ja Venemaa vahel peetud kahepäevased läbirääkimised uraani rikastamise üle lõppesid tulemusteta. Uued läbirääkimised avati 23. veebruaril Teheranis kui sinna saabus visiidile Venemaa esindaja Sergei Kirijenko.
*Austraalia peaminister John Howard kinnitas, et tema valitsus on otsustanud juuli lõpus saata Afganistani missioonile täiendavalt 200 sõdurit.
*Iraagi pealinna Bagdadi turul toimunud autopommi plahvatuses sai surma 21 ja vigastada 27 inimest. 
*Colombia armee ülem kindral Reinaldo Castellanos astus tagasi seoses 19. veebruaril ilmsiks tulnud 18-aastaste noorsõdurite piinamisega ohvitseride poolt riigi idaosas asuvas Piedrase linnas. Tema järglaseks nimetati kindral Mario Montoya.

## [[22. veebruar]]

*Suurbritannias Kenti krahvkonnas rööviti turvafirma Securitas rahahoidlast 53 miljonit Suurbritannia naelsterlingi sularaha. Esimesed kahtlusalused vahistati 23. veebruaril ja 1,3 miljonit naela ulatuses röövitud raha leiti 24. veebruaril.
*Ameerika Ühendriikide riigisekretär Condoleezza Rice kohtus Lähis-Ida ringreisil Egiptuse presidendi Hosni Mubarakiga, et arutada Palestiinas pärast viimaseid valimisi välja kujunenud olukorda.
*Austria tervishoiuametnikud kinnitasid, et Grazis lindude varjupaigas testitud kana põeb linnugripi surmavat vormi H5N1.
*Šveitsi linnas Genfis algasid rahuläbirääkimised Sri Lanka valitsuse ja mässulise rühmituse Tamili Tiigrid vahel.
*Iraagi linnas Sāmarrā's lasid terroristid õhku šiiitide al-Askari pühamu kuldse kupli. Pühamu moodustab osa aastal 868 surnud imaam Ali al-Hadi mausoleumist ja on šiiitide palverännakute üheks sihtpunktiks.
*Paavst Benedictus XVI nimetas 15 uut kardinali, kes seati ametisse 24. märtsil 2006. Uute kardinalide seas olid Bostoni peapiiskop Sean P. O'Malley, Johannes Paulus II kauaaegne sekretär Stanisław Dziwisz ja Usudoktriini Kongregatsiooni uus juht William Joseph Levada.

## [[23. veebruar]]

*Venemaa pealinnas Moskvas langes arvatavasti lume raskuse all sisse Basmannõi turuhoone katus. Õnnetuses hukkus 66 ja sai vigastada 32 inimest.
*Bangladeshi Chittagongi linna tekstiilivabrikus puhkenud tulekahjus sai surma 51 ja vigastada üle 100 töölise.
*Iraagi valitsus kehtestas seoses eelmisel päeval Sāmarrā's toime pandud terroriakti ja sellest alguse saanud sunniitide ning šiiitide kokkupõrgetega pealinnas Bagdadis ja veel kolmes provintsis komandanditunni. Komandanditund kehtis 27. veebruarini ega täitnud oma eesmärki, sest vägivaldsed kokkupõrked jätkusid ka komandanditunni ajal.
*Ugandas toimusid esimesed mitmeparteilised presidendi- ja parlamendivalimised üle 25 aasta. Presidendiks valiti 59,28% häältega tagasi senine riigipea Yoweri Museveni. Opositsioon süüdistas presidendi poolehoidjaid ulatuslikes valimiskorra rikkumistes.
*Eestit külastas Poola poliitik ja endine president Lech Wałęsa, et võtta president Arnold Rüütlilt vastu Maarjamaa Risti I klassi orden.

## [[24. veebruar]]

*ÜRO Rahvusvaheline Sõjakuritegude Tribunal lükkas lõplikult tagasi kohtu all oleva Jugoslaavia ekspresidendi Slobodan Miloševići palve lubada ta ravile Venemaale.
*Suurbritannias kõrvaldati neljaks nädalaks ametist Londoni linnapea Ken Livingstone, kes oli solvanud juudi päritolu ajakirjanikku, võrreldes teda koonduslaagri valvuriga.
*Prantsusmaa teatas linnugripi leviku laienemisest. Riigi idaosas Versailleux's asuvast kalkunifarmist sai esimene linnufarm Euroopa Liidus, kus on leitud linnugripi surmavat vormi H5N1.
*Saksamaal nimetati endine liidukantsler Gerhard Schröder Hannoveri linna aukodanikuks.
*Araabia Ühendemiraatide sadamahaldusfirma Dubai Ports World teatas, et peatab ajutiselt 21 Ameerika Ühendriikide sadama ülevõtmise. President George W. Bush esines kõnega lepingu kaitseks, samal ajal kui Kongress nõudis jätkuvalt valitsuse taganemist lepingust.
*Kanada Nova Scotia provintsi uueks peaministriks vannutati Rodney MacDonald.
*Filipiinidel kuulutati välja erakorraline olukord, kuna väidetavalt kavatses Filipiinide armee eliitüksus kukutada võimult president Gloria Macapagal-Arroyo.
*Saudi Araabia idaosas ründasid enesetaputerroristid Abqaiqi naftatehast, kuid julgeolekutöötajatel õnnestus rünnak nurjata. Vastutuse rünnaku eest võttis rahvusvaheline terroriorganisatsioon al-Qā‘idah.
*Tai peaminister Thaksin Shinawatra saatis laiali riigi parlamendi. Tegu oli peaministri vastusega kriitikutele, kes on nõudnud tema enda tagasiastumist seoses korruptsiooni ja võimu kuritarvitamisega.

## [[25. veebruar]]

*Iirimaa pealinnas Dublinis ründasid vabariiklased Põhja-Iirimaa unionistide demonstratsiooni. Kokkupõrgetes said vigastada mitu politseinikku ja ajakirjanik.
*Brasiilias röövisid relvastatud isikud karnevali ajal Rio de Janeiro kunstimuuseumist neli hinnalist maali - Pablo Picasso "Tants", Salvador Dali "Kaks rõdu", Henri Matisse'i "Luxembourgi aiad" ja Claude Monet' "Mariin".
*Iraagis Karbalā' linnas sai autopommi plahvatuses surma vähemalt 9 ja vigastada 25 inimest.
*Bangladeshi pealinnas Dhakas kukkus kokku viiekorruseline tööstushoone. Õnnetuses hukkus 16 ja sai vigastada 50 inimest.

## [[26. veebruar]]

*Itaalias Torinos lõppesid 20. taliolümpiamängud.
*Venemaal Moskvas mõrvati ööl vastu 26. veebruari oma kodus telekanali NTV ajakirjanik Ilja Zimin. Tapatöö põhjused on selgitamisel.
*Iraagi pealinnas Bagdadis hukkus mortiirirünnakus šiiitide Doura linnaosale vähemalt 16 ja sai vigastada 40 inimest. 22. veebruaril alanud kokkupõrgetes oli 26. veebruariks Iraagis hukkunud juba 165 inimest.
*Teheranis peetud läbirääkimistel jõudsid Iraan ja Venemaa kokkuleppele ühisettevõtte loomises uraani rikastamiseks; edasiste kõneluste käigus lepitakse kokku, kummas riigis hakatakse uraani rikastama.
*Afganistani pealinna Kabuli eriti range režiimiga vanglas puhkesid vangide rahutused, kus hukkus vähemalt 4 ja sai vigastada 39 inimest.
*Jamaical valiti valitseva partei PNP (People's National Party) esimeheks 60-aastane Portia Simpson-Miller. Tõenäoliselt saab temast paari nädala jooksul riigi esimene naispeaminister.

## [[27. veebruar]]

*Avalikkuse ette jõudis Rahvusvahelise Aatomienergia Agentuuri IAEA aruanne, mille andmetel alustas Iraan juba 15. veebruaril 2006 uraani rikastamist.
*Euroopa Komisjon avaldas kava Palestiina omavalitsuse toetamiseks 120 miljoni euroga, et vältida omavalitsuse pankrotistumist maksurahade kinnipidamise tõttu Iisraeli võimude poolt.
*Euroopa Komisjoni volinik Olli Rehn teatas, et kui Serbia ei leia ega anna rahvusvahelistele kohtuvõimudele üle sõjakuritegudes süüdistatud kindral Ratko Mladićit, ei avata aprillis Serbiaga läbirääkimisi Euroopa Liiduga ühinemiseks.
*Saudi Araabias jätkus operatsioon 24. veebruaril Abqaiqi naftatöötlemistehasele toime pandud rünnaku kavandanud isikute tabamiseks. Politseil õnnestus vangistada 1 terroristidest, tulevahetuses hukkus veel 5 terroristi. 3 neist kuulusid riigi enim tagaotsitud isikute nimekirja.
*Nigeri võimud teatasid, et Nigeeria piiri ääres leiti kodupartidelt linnugripi surmavat vormi H5N1. Nigerist sai kolmas riik Aafrikas, kus on leitud linnugrippi.

## [[28. veebruar]]

*Venemaa koosseisu kuuluva Tšetšeeni Vabariigi peaminister Sergei Abramov esitas lahkumisavalduse.
*Saksamaa tervishoiuametnikud teatasid, et nädalavahetusel Rügeni saarel surnud kass oli haigestunud linnugripi surmavasse vormi H5N1. Tegu oli esimese imetajaga Euroopa Liidu territooriumil, kes hukkus linnugripi tõttu.
*Rootsi tervishoiuametnikud kinnitasid, et tuvastasid Oskarshamni regioonis metspartidel linnugripi.
*Bosnia ja Hertsegoviina presidentuuri uueks esimeheks sai Sulejman Tihić.
*Iraagi pealinnas Bagdadis toimus mitu peamiselt šiiitide vastu suunatud pommirünnakut, kus hukkus 60 inimest. Lisaks lasti Bagdadis maha ka üks USA sõdur ja Al-‘Amārah' linnas hukkus teeäärse pommi plahvatuses kaks Suurbritannia sõdurit.
*India Chhattisgarhi osariigis Darmagura linnas lasid maoistlikud terroristid õhku veoauto, tappes 55 ja vigastades vähemalt 20 inimest.
*Elevandiluuranniku pealinnas Yamoussoukros algasid läbirääkimised riigi ametliku valitsuse esindajate ja riigi põhjaosa kontrollivate mässuliste liidri Guillaume Soro vahel.